Imtella' Marzu 30, 2021 Rapport: Ruth Castillo Il-bastimenti reġgħu bdew ibaħħru fil-Kanal ta' Swejz wara l-inċident bil-bastiment Ever Given li mblokka l-Kanal. Il-Kap Eżekuttiv tal-Freeport, Alex Montebello, qal lil TVM li l-effetti ta' dan l-inċident fuq iċ-ċentri marittimi fil-Mediterran se jibqgħu jinħassu fit-tul. L-ewwel bastiment minn ħamsa destinati għall-Port Ħieles għaddej mill-kanal u mistenni jasal Malta erbat ijiem oħra. Mistenni jidħol fil-Port Ħieles is-Sibt li ġej l-ewwel bastiment tal-merkanzija minn ħamsa li din il-ġimgħa kienu skedati li jidħlu iħottu merkanzija fil-Freeport iżda nqabdu fil-Kanal ta' Swejz. Dan il-bastiment huwa wieħed minn aktar minn 100 li t-televiżjoni tal-istat Eġizzjan qed jirrapporta li għaddew minn Kanal ta' Swejz fl-ewwel jum tal-ftuħ tiegħu wara aktar minn ġimgħa mblukkat mill-bastiment tal-kontejner – Ever Given. Il-Kap Eżekuttiv tal-Port Ħieles, Alex Montebello, qal lil TVM li minħabba dan l-inċident ix-xogħol fil-Freeport waqa' lura u dak li kellu jsir din il-ġimgħa ġie pospost għall-ġimgħa d-dieħla. "Minbarra dawn il-vapuri, ovvjament għandek vapuri oħrajn li issa ħa jgħaddu mis-Suez Canal kif kien skedat però se jsibu backlog fil-Kanal ta' Swejz." Qal li għalhekk bħal ċentri marittimi oħra fil-Mediterran, l-effett ta' dan l-inċident fuq il-Port Ħieles se jtul għadd ta' ġimgħat. "Il-Freeport qed jilqa' għal din is-sitwazzjoni permezz ta' jallokka r-riżorsi kollha neċessarji li għandu kemm min-naħa ta' makkinarju kif ukoll riżorsi umani kif ukoll li jinstab l-ispazju neċessarju kemm mal-mollijiet kif ukoll fil-yard għall-istacking tal-kontejners." Is-Sur Montebello qal li l-Port Ħieles qed isegwi s-sitwazzjoni f'kuntatt kontinwu mal-klijenti li affettwati. Aktar kmieni, l-Awtoritajiet responsabbli mill-Kanal ta' Swejż qalu li qed jittammaw li aktar minn 400 bastiment jgħaddu mill-kanal fi żmien tlieta – erbat ijiem oħra. Żiedu li huma impenjati jaħdmu lejl u nhar biex il-bastimenti kollha li waqgħu lura jgħaddu kemm jista' jkun malajr. Sadanittant, il-bastiment Ever Given, li jinsab ankrat fi Great Bitter Lake, qed jiġi spezzjonat mill-esperti li se jiddeċiedu jistax ikompli jbaħħar. Mat-12% tal-kummerċ dinji jgħaddi mill-kanal ta' Swejz. B'tul ta' 193 kilometru, il-kanal jgħaqqad il-baħar l-aħmar mal-Mediterran u jipprovdi l-iqsar rotta bejn l-Asja u l-Ewropa.